RESOLUCIÓN do 1 de abril de 2004 pola que se prorrogan as condicións vixentes nas bases reguladoras das axudas do Instituto Galego de Promoción Económica (Igape) para os programas de apoio á continuidade e mellora competitiva da PEME galega.
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 13/04/2004

Mediante Resolución do 25 de marzo de 2002 (DOG nº 65, do 4 de abril de 2002) publicouse o acordo do Consello de Dirección do Igape polo que se modificou a disposición transitoria das bases reguladoras das axudas do Igape para os programas de apoio á continuidade e mellora competitiva da PEME galega feitas públicas mediante Resolución do 13 de xullo de 2001 (DOG nº 142, do 23 de xullo), co fin de habilitar un período transitorio, ata final do ano 2003, durante o cal non fose requisito obrigatorio para acceder ás axudas a presentación dun diagnóstico empresarial, senón que o dito dignóstico fose baremado, incrementando significativamente a intensidade da axuda que se vai conceder. Os motivos que levaron á aprobación do dito período transitorio semellan continuar no exercicio 2004.
Por outra banda, en marzo de 2003, entre as medidas de apoio para contribuír a paliar os efectos do accidente do petroleiro Prestige e no marco do Plan de Dinamización Económica de Galicia, o Igape, mediante Resolución do 24 de marzo de 2003 (DOG nº 63, do 31 de marzo), acordou introducir unha disposición transitoria terceira no seu Programa de apoio á continuidade e mellora competitiva da PEME galega co fin de intensificar as medidas de apoio aos proxectos empresariais de Pemes galegas contempladas que se implantasen en determinadas zonas da comunidade consideradas de especial interese, mediante a aplicación de coeficientes multiplicadores das axudas que resultasen da aplicación do correspondente baremo.
Próxima a fin do período de vixencia das medidas transitorias adoptadas para este programa, e ante a favorable acollida destas medidas por parte das Pemes galegas, enténdese oportuno estender ata o 31 de decembro de 2004 o prazo de vixencia das medidas adoptadas.
Por todo o anterior, e de conformidade coas facultades que teño conferidas,
DISPOÑO:
Único.-Publicar as seguintes prórrogas das bases reguladoras das axudas do Igape para os programas de apoio á continuidade e mellora competitiva da PEME galega, acordadas polo Consello de Dirección do Igape na súa reunión do 1 de abril de 2004:
1. Prorrógase, ata o 31 de decembro de 2004, o período transitorio previsto no primeiro parágrafo da disposición transitoria segunda das bases regu-
ladoras das axudas do Igape para os programas de apoio á continuidade e mellora competitiva da PEME galega, publicada no DOG nº 63, do 31 de marzo de 2003. A dita prórroga terá eficacia desde o 1 de xaneiro de 2004.
2. Prorrógase, para as solicitudes de axuda ao abeiro dos programas de apoio á continuidade e mellora competitiva da PEME galega que se presenten ata o 31 de decembro de 2004 inclusive, a vixencia da disposición transitoria terceira das bases reguladoras das axudas do Igape para os programas de apoio á continuidade e mellora competitiva da PEME galega, publicada no DOG nº 63, do 31 de marzo de 2003. Esta prórroga terá eficacia desde o 1 de abril de 2004.
Santiago de Compostela, 1 de abril de 2004.
Margarita Rodríguez Rama
Directora xeral do Instituto Galego de Promoción
Económica